UBERA ARANZETA (EH Bildu, 2014-05-30):
Mahaiburu andrea, sailburuak, legebiltzarkideak, egun on guztioi.
Osasun Sailak ez du denborarik galdu, dagoeneko interpelazio honetan egiten genion galderari asmoen inguruan erantzun digu.
Gaurko interpelazioa apirilaren 30ean erregistratu genuen, komunikabideen bidez jakin genuenean Osasun Sailak oraindik ebatzi gabe zituen lanbide garapen maila aitortzeko 2011ko deialdiak, bertan behera uzteko asmoa zuela.
Baina ikusi dugu maiatzak 8an atera zuela 558/2014 ebazpena, zeinak bertan behera uzten dituen abenduak 29ko 1930/2011 eta 1931/2011 lanbide garapenerako deialdiaren ebazpena.
Egia esan, askotan zalantzak izaten ditut ekimenak erregistratzerako orduan sartu edo ez sartu. Zeren askotan zentzazioa baitut, ekimenak erregistratzen ditugunean, ipurdia mugitzen duela Osasun Sailak eta bere abiadura azkartzen duela. Hori bai, normalean, Osakidetzako langileen eskubideen lan baldintzen kaltetan.
Oraindik Osasun Sail honi ez diogu ikusi bere lan erritmoa azkartzen, Osakidetzaren zutabe nagusi eta funtsezkoa den osasun langileen, profesionalen mesedetan, beraien lan baldintzak hobetzeko, langileen eta herritarren arteko hartu emanak sakontzeko eta, azken finean, askotan hemen esaten dugun bezala, pertsona era integral batetan artatzeko.
Ebazpen honekin beste murrizketa baten aurrean gaude zalantzarik gabe, horrelako pausoak, Darpón jauna, Osakidetzan Eduardo Mano Tijeras gaitzizena jarriko dizue.
Aitzakia diot, ez delako argudioa, ekonomikoa da. Aitzakia ekonomikoa eta hori oso argi ikusten da, aipatu dudan ebazpenean. Erabiltzen duzuen argudioa, argudio nagusia ekonomikoa da eta esaten da, behin eta berriro errepikatzen da ebazpen horretan, 2012tik bizitzen ari garen krisi ekonomikoa.
Eta ondoren, hainbat lege zerrendatzen ditu lanbide garapenaren suspentsioa aplikatzeko, argudio ekonomikoa hartuta, hori bai. Langile Publikoaren Estatutu Publikoaren Legea, 2012, 2013 eta 2014eko Aurrekontuen Legea, Estabilitate Presupuestarioaren Legea eta beste hainbat lege.
Eta hori, pentsatzen genuela, Jaurlaritzaren Gobernuak eta enpresarien elkarteek esaten zutenagatik, dagoeneko krisitik ateratzen ari ginela, baina ikusten dugu hemen interesatzen zaigunean krisian gaude eta ez zaigunean interesatzen ez gaude krisian. Interesatzen zaigunerako dirua daukagu eta interesatzen ez zaigunerako ez daukagu dirurik.
Eta egin duena ba ez da bidezkoa, ez da bidezkoa langileentzat. Ez dugu ulertzen zergatik beti langileak galtzen irten behar diren, zergatik inoiz ez dagoen dirurik langileen lan-baldintzak hobetzeko, enplegua mantentzeko, sortzeko eta hobetzeko, ez dugu ulertzen, horretarako beti gaude krisian eta beste hainbat kontutarako inoiz ez dago krisirik. Ba adibidez Abiadura Handiko Trena edo eta hainbat eraikin egiteko, baita ospitaleak ere, nahiz eta gero ez jakin ospitale horiek zertarako diren edo ospitale horietarako ez izan langilerik edota zerbitzurik.
Eta ustez, ustez diot, ba leialdi horrek garapen lanbiderako 2011ko langilea suposatzen zen profesionalen motibazioa sustatzeko zela, langileak motibatzeko bere eguneroko lanean, aritzeko, horretarako instrumentu bat zela.
Eta ez naiz ni izango eta ez gara gu izango lanbide garapenaren ereduaren defendatzaile sutsuenak, zeren pentsatzen dugu lanbide garapenaren eredua aldatu beharra dagoela, hobetu beharra dagoela eta iruditzen zaigu ez dela egokia.
Baina onartezina da behin deialdia egin ostean eta langileek betebeharreko prozesu guztia beste ostean, ba bertan behera uztea eta ebatzi gabe geratzea.
Beraz, jakin nahiko genuke Osakidetzak benetan langileak motibatu nahi ditu? Osakidetzako langileak gustura eta baldintza egokietan beraien lana egin dezaten nahi du? Erantzuna baiezkoa baldin, bada pentsatzen dugu 2011ko deialdi horiek ebatzi egin beharko genituzkeela, bestela ez da ulergarria.
Zeren, gure ustez behintzat, ez da krisi egoeratik irteten langilea behin eta berriro estutzen, zeren ikusten dugu Gobernu honek daukan errezeta bakarra hori dela, departamentu diferenteetan langile publikoa estutu, estutu eta estutu.
Badira ebazpenean bi paragrafo benetan deigarria, oso deigarriak egin zaizkigunak eta erdaraz irakurriko ditut:
"La negociación colectiva de condiciones de trabajo de los funcionarios públicos que estará sujeta a los principios de legalidad, cobertura presupuestaria, obligatoriedad, buena fe negocial, publicidad y transparencia".
Gero gehitzen du: "Para salvaguardar el interés público, en caso de alteración sustancial de las circunstancias económicas y permite que los órganos de Gobierno de las administraciones públicas suspendan o modifiquen el cumplimiento de pactos y acuerdos ya firmados, en la medida estrictamente necesaria para salvaguardar el interés público".
Badirudi langileak ez direla interés público, zerbitzu publikoak ez direla interés público. Benetan deigarria da ebazpen horrek, 2011ko deialdian bertan behera uzten dituenak jasotzen duen argudiotegia.
Beraz, ikusita Osasun Sailak 2011. urtean lanbide garapen maila aitortzeko egin dituen deialdien suspentsioa bete egin dela, jada dagoeneko ez dela asmoa, ez dela asmo hutsean geratu.
Osasun Saiak, Osasun sailburuak suspentsioaren ebazpenarekin aurrera jarraitzeko asmoa du? Zein asmo ditu lanbide garapenaren inguruan Osasun sailburuak?